Digital Vibes koop glo voertuig vir Mkhize se seun | Maroela Media
Die DA gaan strafregtelike aanklagte teen die minister van gesondheid, dr. Zweli Mkhize, en die direkteur-generaal van gesondheid, Sandile Buthelezi, aanhanging maak.
Dit te midde van al meer verdoemende bewerings oor Mkhize se betrokkenheid by die toekenning van 'n onreëlmatige kontrak aan die kommunikasiemaatskappy Digital Vibes.
Die jongste bewerings lui nou dat Digital Vibes glo 'n tweedehandse Toyota Land Cruiser vir Mkhize se seun, Dedani, gekoop het.
Volgens die DA is 'n ondersoek deur die Spesiale Ondersoekeenheid (SOE) na die kontrak ten bedrae van sowat R150 miljoen nie genoeg nie – 'n strafregtelike ondersoek moet plaasvind.
Scorpio, die ondersoekende eenheid van Daily Maverick, het Dinsdag bekend gemaak dat hy dokumente bekom het wat daarop dui dat Digital Vibes in Mei vanjaar R160 000 aan 'n motorhandelaar in Pietermaritzburg betaal het vir 'n 2003-model Toyota Land Cruiser.
Die voertuig is drie dae later in Dedani Mkhize se naam geregistreer.
Daar is ook foto's op sosiale media wat daarop dui dat dié voertuig op Dedani se plaas naby Pietermaritzburg gebruik word. Die minister se seun ontken egter dat dit sy voertuig is en het in 'n antwoord aan Scorpio daarop gesinspeel dat Tahera Mather, 'n vriend van en voormalige woordvoerder vir sy pa, die bakkie vir die plaasbestuurder, Andile Ngcobo, gekoop het.
Digital Vibes word bestuur deur Mather asook Naadhira Mitha, Mkhize se voormalige persoonlike assistent.
Ngcobo hou vol dat die bakkie syne is en dat hy nie geweet het dat die bakkie in Dedani se naam geregistreer is nie.
Dedani sê hy het 'n hegte verhouding met Mather, maar dat dit niks te doen het met die Digital Vibes-kontrak of sy pa se ander sake as minister nie.
Maroela Media het vroeër berig daar word ook beweer dat Digital Vibes vir instandhoudingswerk aan een van Zweli Mkhize se eiendomme betaal het.
Minstens R300 000 is ook dieselfde dag as die transaksie van die Toyota Land Cruiser aan 'n maatskappy oorbetaal wat deur Mkhize se seun besit word.
Die DA doen 'n beroep op pres. Cyril Ramaphosa om teen sy minister van gesondheid op te tree.
"Mkhize kan nie vertrou word om die nasionale reaksie op Covid-19 te lei terwyl daar verdoemende bewerings teen hom gemaak word nie," sê Siviwe Gwarube, die DA se woordvoerder oor gesondheid.
Dis maar 'n goedkoop en ou Cruiser…… Ai, hierdie ouens probeer nou nie eens meer dinge skelm en agteraf doen nie. Tipe houding van: Niks kan en sal met my gebeur nie en almal doen dit, so ek gaan ook
So wanneer sit iemand van die parlement nou eendag? Almal korrup saam hul kinders soos kopdoek, maar niemand sit in die tronk nie… Natuurlik sal hulle vir mekaar cover hoe dan anders as ons eerlike burgers?
So sal die hele pot wurms uitkom. Hul jok mekaar so vas. Ek weet dis waar dt daar bedrog betrokke is my broer verkoop ppa en alle covid klere is op verkeerde standaard deur ANC se bouties gemaak
African National Corruption strikes again… Ou Cyril "your people" cannot stop to be amazed…
Alle bewyse van nepotisme is onomwonde daar! Ek skat die agbare minister moet die eerbare roete volg en dadelik bedank! SA wil nie nóg 'n oneerlike episode uit die Parlement sien nie!